Tshwaragano ke phenyo
Batsadi ba bana ba ba tsenang kwa sekolong se se botlana sa Khudumelapye mo kgaolong ya Kweneng, ba gakolotswe go tshwaragana le barutabana go ntsha maduo a a botoka. Mafoko a, a builwe ke mogokgo wa sekole seo, Mme Nancy Mukuwa kwa phuthegong ya batsadi le barutabana bosheng. Mme Mukuwa o kopile batsadi go kgothatsa bana ba bone go tsaya thuto ya bone tsia, a tlatsa ka gore batsadi le bone ba tshwanetse go tshwenyega fa ba bona ngwana a sa ya sekolong. Mogokgo o kgothaditse batsadi go etela sekolo go bona gore bana ba dira jang, a tlhalosa fa ba butse dikgoro gore fa batsadi ba ngongorega ka sepe fela, ba ba itsise ka gore ba ka kgona fela fa ba tshwaragane mmogo. E rile a latlhela la gagwe mongwe wa batsena phuthego Rre Mafoko Dingaka a ngongorega ka go tlhoka seabe ga batsadi mo thutong ya bana ba bone. Rre Dingaka o gakolotse batsadi go lemoga bokgoni ja bana le go ba rotloetsa go bo tsaya tsia ka go ka ba tshetsa fela jaaka ba bodiragatsi ba itshetsa ka go dirisa bokgoni ja bone ja go diragatsa. BOKHUTLO